text: মাকে নিয়ে চিন্তিত সাইফ
  বিনোদন প্রতিবেদক ৩:১২ অপরাহ্ণ, এপ্রিল ০৬, ২০২০
  করোনায় বিশ্বজুড়ে চলছে মৃত্যু মিছিল। এই ভাইরাসে ঝুঁকিতে আছেন বয়স্করাই। বিশেষ করে ষাটোর্ধ্বরাই মারা যাচ্ছেন বেশি।
  করোনার ভয়ে তাই সাইফ আলী খান চিন্তিত তার মা শর্মিলা ঠাকুরকে নিয়ে? সম্প্রতি একটি সাক্ষাৎকারে বিষয়টি নিয়ে মুখ খুলেছেন এই বলিউড নবাব।
  মুম্বাইয়ের বাড়িতে গৃহবন্দি সাইফ আলি খান, কারিনা কাপুর ও তাদের ছেলে তৈমুর আলি খান। তবে সাইফের মা শর্মিলা ঠাকুর রয়েছেন তাদের দিল্লির বাড়িতে। মহামারির এমন ভয়াবহ পরিস্থিতিতে মা দূরে থাকায় চিন্তায় রয়েছেন সাইফ। তার ওপর ফোনে কথা বলার সময় মায়ের কথাবার্তায় বেশ খানিকটা পরিবর্তন এসেছে বলেও মনে হচ্ছে এ অভিনেতার।
  মুম্বাই মিররকে দেওয়া একটি সাক্ষাৎকারে সাইফ বলেছেন, কেমনভাবে কাটছে তাদের লকডাউনের দিনগুলি। তার সঙ্গেই প্রবীণ অভিনেত্রী ও তার মা শর্মিলা ঠাকুরের প্রসঙ্গ উঠে এসেছে।
  সাইফের কথায়, 'আমার মায়ের জন্য চিন্তা হয়। আচমকাই অদ্ভূত সব কথা বলছে। জীবন নাকি পুরো দেখা হয়ে গিয়েছে, আর কোনো প্রত্যাশা নেই। এসব শুনলে খুব ভয় লাগে। মা ভাবে, আমরা আগে থেকেই লকডাউন হব জানতাম। ইচ্ছে করেই মাকে বলিনি ব্যাপারটা? মানে তাকে আমরা ইচ্ছে করে দূরে রেখেছি।'